Správa zo zahraničnej pracovnej cesty
1.  Účastník ZPC:
Mgr. Alexander Kutka, hlavný štátny radca
Odbor štátnej a európskej politiky vo vede a technike, Sekcia vedy a techniky, Ministerstvo školstva, vedy,  výskumu a športu Slovenskej republiky
Znalosť jazykov: anglický - veľmi pokročilý, nemecký - veľmi pokročilý, francúzsky - začiatočník

2.  Zahraničná pracovná cesta:
štát/mesto: Francúzsko / Paríž
Dátum: 14.3. – 15.3. 2012
Prijímajúca organizácia: Európska vesmírna agentúra ESA, 8/10 Rue Mario Nikis, Paríž
Účel cesty: účasť na  226. zasanutí Rady ESA (Council). Cestovné a pobytové náklady hradilo MŠVVŠ SR. 

3.  Rámcový program pobytu:
14.03.2012	7:30 cesta Bratislava – Schwechat, let Viedeň – Paríž C.D.G., 
14:30 – 17:00 účasť na zasadnutí Rady ESA
17.03.2012 	12:30 let Paríž C.D.G. – Viedeň, cesta Schwechat – Bratislava

4.  Stručný priebeh rokovaní:

Program, ku ktorému bola Slovenská republika prizvaná bol nasledovný:
1.	Iniciatíva EÚ „Kódex pre vesmírne aktivity“
2.	Stav projektu GMES
3.	Úloha ESA v budúcich fázach GNSS programov

K bodu 1:

Vzhľadom na nárast celosvetových aktivít v oblasti vesmíru navrhla Európska komisia (EK) dokument s názvom „Kódex pre vesmírne aktivity“, ktorý má slúžiť ako základ medzinárodne akceptovaných pravidiel správania sa pre štáty, ktoré vyvíjajú činnosť v oblasti výskumu a využívania vesmíru. Dokument je postavený na troch pilieroch:
1.	Sloboda prístupu k vesmíru pre všetky štáty
2.	Bezpečnosť a integrita vesmírnych infraštruktúr (satelitov, staníc, ...)
3.	Bezpečnostné a obranné záujmy štátov
Medzi hlavné motívy Kódexu patrí zmenšenie hrozby vesmírneho odpadu a jeho kolízií s vesmírnymi zariadeniami, nakoľko táto hrozba stále viac limituje efektívne využívanie vesmírnych zariadení. Pre tento účel sa v Kódexe navrhuje zriadiť sieť národných kontaktných bodov zúčastnených krajín, ktoré sa budú navzájom informovať o plánovaných orbitálnych manévroch, vypusteniach nových objektov, vstupoch objektov do atmosféry, a pod. Taktiež sa budú každoročne informovať o svojich vesmírnych politikách.
EK plánuje rokovať o prijatí Kódexu aj s Ruskom, Čínou, Indiou a ostatnými štátmi s intenzívnymi vesmírnymi aktivitami.
	Na rokovaní sa prerokovávala nejasná právna záväznosť Kódexu voči medzinárodným organizáciám, ktorou je aj ESA. EK uviedla, že Kódex má charakter „doporučených postupov“, a krajiny, ktoré k nemu dobrovoľne pristúpia, nebude k ničomu právne zaväzovať. Problematika bude predmetom budúcich rokovaní.

K bodu 2:
Prvé satelity typu „Sentinel“ sú takmer hotové a začne sa ich príprava na vypustenie, samotný termín vypustenia je však predmetom rozhodnutia delegátov ESA predovšetkým vzhľadom na nejasnú situáciu okolo financovania projektu zo strany EÚ. Zástupca EK uviedol, že EK zotrváva vo svojej pozícii nefinancovať projekt z MFF, avšak pripúšťa ako možnosť, že sa to z MFF nakoniec financovať bude. Je takisto potrebné dokončiť dátovú politiku, predpokladá sa, že bude založená na koncepte nemeckého „satellitendatensicherheitsgesetz“, tj Zákona o bezpečnosti satelitných dát. Najväčšou otázkou je otázka vlastníctva pozemnej aj vesmírnej infraštruktúry projektu, ktorú je ťažké vyriešiť aj vzhľadom na pretrvávajúcu neistotu budúceho financovania projektu. Ak budú tieto otázky pretrvávať a vypustenie satelitov sa bude odkladať, projekt si vyžiada dodatočné náklady pre ich uskladnenie.
 
K bodu 3:
	Tento bod rokovania bol vznesený programovou radou ESA pre GNSS („PB-NAV“), ktorá tento bod prerokovala na svojom zasadnutí dňa 1.3.2012. Záver rokovania PB-NAV však znel, že budúcnosť ESA v projektoch GNSS má širší dopad na aktivity ESA, preto PB-NAV navrhla prerokovať túto otázku na Rade ESA.
V zásade sú možné tri scenáre budúceho usporiadania riadenia GNSS projektov:
1.	Založenie novej vesmírnej agentúry, ktorá bude zodpovedná za všetky aktivity od vývoja až po poskytovanie služieb. Počas prechodného obdobia by ESA poskytovala novej agentúre technickú expertízu.
2.	Spolupráca EÚ a ESA ako vývojovej organizácie.
3.	ESA ako agentúra EÚ.
	
	Zástupca EK sa vyjadril, že najdôležitejším aspektom pre zlepšenie vnímania projektu Galileo európskou verejnosťou je sústrediť sa na čo najskoršie spustenie verejných služieb projektu. Už v roku 2015 má byť na obežnej dráhe všetkých 28 satelitov. Na margo budúcnosti ESA v projektoch GNSS zástupca EK uviedol, že EK rešpektuje 35 ročné skúsenosti ESA v oblasti výskumu vesmíru a vývoja vesmírnych technológií a nemá záujem vytvoriť ďalšiu vesmírnu agentúru z agentúry GSA. GSA preto bude zodpovedná iba za využitie GNSS projektov (Galileo a EGNOS), ESA bude však v budúcnosti mať naďalej silné kompetencie v ostatných vesmírnych oblastiach.

5.  Odporúčané závery:

SR by v EÚ mala naďalej presadzovať financovanie projektov Galileo a GMES v rámci MFF. Takisto by SR mala presadzovať zachovanie ESA ako medzivládnej inštitúcie, a nie jej integráciu do EÚ, nakoľko by bola ohrozená účasť štátov ESA, ktoré nie sú členmi EÚ. Pre zástupcov SR je príležitosť zúčastniť sa GMES workshopu pre východnú Európu, ktorý sa bude konať 3.-4.5.2012 v Bukurešti.

6.   Prehľad prinesenej dokumentácie a miesto jej uloženia
    	Všetky materiály preberané na zasadnutí sa nachádzajú v Sekcii vedy a techniky MŠVVaŠ SR.

7.   Osobitne vyhodnotený očakávaný prínos ZPC

Slovensko získalo nové informácie o spoločných aktivitách ESA a EÚ.

8.    Spôsob zverejnenia výsledkov ZPC, prenos získaných informácií
Správa bola predložená  Sekcii medzinárodnej spolupráce MŠVVaŠ SR. Bude zverejnená na internetovej stránke MŠVVŠ SR. Súhlasím so zverejnením správy na internete.

Správu vypracoval: 	Mgr. Alexander Kutka, OŠEPVaT
Dátum: 			21. 3. 2012
Správu schválil:		Ing. Diana Demková, riaditeľka OŠEPVaT
				RNDr. Marta Cimbáková, GR SVT

Zoznam použitých skratiek:

EGEP 	Program rozvoja európskych GNSS systémov	
EGNOS 	Európsky geostacionárny navigačný pokrývajúci systém	
EK	Európska komisia	
ESA 	Európska vesmírna agentúra	
GMES	Globálny monitoring pre životné prostredie a bezpečnosť	
GNSS 	Globálne navigačné satelitné systém	
GSA	Európska GNSS agentúra	
PB-NAV	Programová rada ESA pre GNSS